Wuchebricht # 5   05/11 - 11/11/2007   5. Wuche in Perth      Die Wuche ischd Melbourne horse race week gsi, mit em  Hauptereignis am Zischtig Mittag ; THE MELBOURNE CUP. Das isch ein vo de grösste Events im Australische Kalender. Wie mr euch jo in de News mitteilt hän, hän au mir beidi ufe Gaul gsetzt. Und mr si au nur ganz knapp am Sieg verbi, min isch nämmlich unglückliche 2. worde, aber es isch eineweg luschtig und spannend gsi. Mr hän e Halbstund länger Mittag gha und si denn ins Pub go s Renne ufere Grosslinwand luege. Noch dr Schuel isch me denn grad nomol ins Pub und nocher zämme go Poulet ässe. Das isch super gsi! =) Spöter  simer witer ind Mustang Bar wo si grad Salsa unterrichtet hend und do hemer doch grad alli mit grosser Begeischterig mitgmacht. Isch wirklich super gsi bis unse Tanzlehrer gfrogt het ob mit denn au zahlt hend fuer das! Do het d Begeischterig denn chli nocheglo  61514;  Mir sind denn ane Tisch gsässe und hend dr Rescht nur no beobachtet !!  Sunscht hemmer die Wuche vil noch Wohnige oder Hüser zum miete gsuecht, do mr jo nur no bis Afangs Dezember in dr Homestay Familie si. Witer simer au  immer chli eusi Reise" im Dez und März am plane.  Am Fritig hemmer denn wider euses gliebte BBQ in South Perth gha. Das isch öbbis womer eus ame die ganz Wuche druf freue. Isch super mit tolle Lüt us aller Welt zämme zsitze chli plaudere, ässe und es Bierli drinke. Nochem BBQ hemer uns aber rechtzytig ufe Heiweg gmacht, do mr am Sa rechtzytig uf hän müese. Sisch nämlich Whale watching ufem Programm gstande. Mit 10 Fründe simer denn am Mittag vo Fremantle (es tolls Stätdli am Meer ca 25 min vom City  Centre) us miteme Boot ins Meer gstoche. Nach öbbe einere Stund Fahrt hemmer denn au in dr Ferni dr ersti Wal gseh. Im Ganze hemmer öbbe 6 Stück gseh, meischtens halt eifach dr Buggel" wo uftaucht isch sowie dFontäne, eine hemmer aber wirklich guet und fascht dr ganz Wal gseh. Aber sisch halt sehr schwer gsi, die Moment jewils feschtzhalte mit dr Kamera. Aber vom Usflug hemer einigi Föteli gmacht. Was me aber uf de Föteli nid gseht, isch wie sehrs uf dem Boot gschauklet het!! Mindestens es halbs Dutzend hets  Zmorge nid chöne bhalte und au dr Chnopf het chli es mulmigs Gfühl gha im Buch. Wider zrugg ufem Feschtland hemmer eus mol chli in Fremantle umegluegt und das het eus würklich sehr guet gfalle. Es sehr relaxeds Stedtli mit italienischem Flair (mit vil Pizzerias und Cafes) direkt am Meer. Nochdem mr es super Stück Pizza und es Gelato gnosse hän simer denn zrugg heime. Mit eus si no eusi 2 sehr guete koreanische Fründe Evan und Stephanie cho. Denn eusi Homestay parents si in Usgang, drum hemmer dörfe Fründe  heibringe. Mr hän e super Obe gha zämme.  Am Sunntig simmer an Cottesloe Beach, eine vo de bekanntischte Stränd in Perth. Denn Zytglich mit euchem Winteribruch hän mir e Summeribruch!! Bi meh als 37 Grad im Schatte, ischs selbst am Strand zheis gsi! Und dr Strand isch natürlich riesig überloffe gsi, bi dene Temperature.